**Notă informativă**

**la proiectul de lege cu privire la tineret**

Proiectul de lege cu privire la tineret a fost elaborat în contextul în care Legea nr. 279-XIV din 11.02.1999 cu privire la tineret nu mai corespunde tendinţelor actuale din politica de tineret.

În acest context, este oportun de menţionat faptul că o serie de prevederi importante din actul legislativ în vigoare, care ar fi avut un impact pozitiv asupra tinerilor şi politicii de tineret, au fost excluse sau modificate. Astfel, prevederile care au fost supuse modificării (excluderii) au fost cele care se refereau la acordarea unor facilităţi tinerilor şi, în special, cele ce vizau utilizarea unor mijloace financiare din bugetul de stat sau din bugetele locale. Cele mai importante intervenţii, pe parcursul ultimilor 10 ani, asupra Legii cu privire la tineret au fost: excluderea lit. c din art. 8 ce se referea la reducerea cu 20% a impozitului pe venit în cazul salariaţilor de pînă la 25 de ani şi al familiilor tinere cu unul sau mai mulţi copii; neaplicabilitatea art. 14 ce se referea la crearea Centrului naţional de cercetări în domeniul tineretului; neaplicabilitatea art.21 alin.(1) ce prevedea anual alocări de 3% pentru finanţarea programelor şi acţiunilor de tineret din bugetul de stat şi bugetele unităţilor administrativ-teritoriale. Prin alin. (3) din art.21 ce stipulează că „programele şi acţiunile pentru tineret se finanţează în limita alocaţiilor prevăzute în bugetul de stat, în bugetele unităţilor administrativ-teritoriale şi din alte surse conform legislaţiei în vigoare.”

Ţinînd cont de faptul că, timp de cca 15 ani politica de tineret a evoluat, materializîndu-se prin apariţia unor noi actori, instituţii şi mecanisme de elaborare, coordonare, implementare şi consultare a politicilor de tineret, ceea ce a contribuit la crearea unor noi forme şi mijloace de manifestare şi afirmare a tinerilor, a fost necesară elaborarea unui nou proiect de act normativ în domeniu care să reglementeze aceste schimbări. Spre exemplu, pe parcursul ultimului deceniu Centrele de Tineret s-au dezvoltat și reprezintă la ora actuală un serviciu sau un complex de servicii comunitare adresate tuturor categoriilor de tineri, avînd misiunea de a le asigura informarea, orientarea, consilierea, educaţia şi petrecerea timpului liber, contribuind la pregătirea integrării sociale şi profesionale. De asemenea, au fost create Consiliile de tineret care sînt o formă de reprezentare a tinerilor la nivel local, create la iniţiativa tinerilor din comunitate şi au menirea să asigure participarea activă a tinerilor la viaţa locală şi regională, cu un accent aparte în cadrul procesului de luare a deciziilor.

Un alt element important, ce corespunde imperativelor timpului, fiind totodată o necesitate vitală în dezvoltarea şi formarea tînărului ca personalitate, este recunoașterea competențelor dobîndite în cadrul activităţilor de educaţie non-formală. Tot în acest sens, precizăm că, după mai multe eforturi conjugate ale societăţii civile şi autorităţilor publice centrale, activitatea de voluntariat în Republica Moldova a fost recunoscută, iar cadrul normativ la ora actuală oferă o oportunitate în plus tinerilor de a se dezvolta personal și profesional în spiritul civic.

De asemenea, necesitatea şi tendinţa actuală în procesul de elaborare, implementare şi evaluare a politicilor de tineret este aplicarea principiului de comanagement (paritate), ceea ce presupune reprezentarea egală a autorităţilor publice şi asociaţiilor de tineret în diferite organe comune de activitate (consilii, comisii, comitete, grupuri de lucru etc.), prin care atît instituţiile guvernamentale, cît şi cele neguvernamentale îşi asumă responsabilitatea şi autoritatea de a gestiona resursele existente în domeniul tineretului.

Un aspect important în aplicarea politicilor de tineret este și crearea unor noi structuri de tineret, care ar facilita procesul de interacțiune cu structurile de tineret, autoritățile administrației publice locale și ar contribui la elaborarea unor cercetări şi studii în domeniul de tineret, precum şi la aplicarea unor standarde de calitate în prestarea serviciilor de tineret.

Avînd în vedere cele expuse mai sus, noul proiect de lege a tineretului îşi propune să stabilească direcţiile prioritare de promovare şi implementare a politicii de stat în domeniul tineretului în concordanţă cu interesele şi necesităţile actuale ale tinerilor prin crearea unui cadru şi oferirea unui mecanism clar de susţinere şi promovare a lor.

Tinerii reprezintă segmentul de populaţie care necesită o atenţie sporită nu numai din partea instituţiilor statului, dar şi din partea întregii societăţi, deoarece atît ca pondere numerică, cît şi valorică constituie o resursă inepuizabilă. Dacă facem o analiză pe baza criteriilor statistice, observăm că, potrivit datelor Biroului Naţional de Statistică al Republicii Moldova, privind structura populaţiei pe vîrste şi sexe în anul 2015, numărul populaţiei stabile a constituit 3555,2 mii persoane. Tinerii constituie 870,9 mii persoane (≈24,5%), dintre care 360,4 mii persoane (≈41,4%) locuiesc în mediul urban şi 510,5 mii persoane (≈58,6%) locuiesc în mediul rural. După structura pe sexe, bărbaţii constituie 443,8 mii persoane (≈50,95%), iar femeile\_427,2 mii persoane (≈49,05%). Astfel, tinerii necesită a fi protejaţi şi valorificaţi atît printr-o lege proprie, cît şi prin intermediul altor acte normative, strategii şi programe guvernamentale, deoarece prezintă un interes deosebit în promovarea politicilor naţionale.

Proiectul propriu-zis de lege este structurat în 7 capitole, înglobînd în sine cele mai importante aspecte sociale, economice și forme de participare a tinerilor la viața publică. Astfel, în baza legii se vor dezvolta și elabora concepții, strategii, planuri și regulamente proprii domeniului de tineret, care vor avea misiunea de a asigura tinerilor oportunităţi egale şi condiţii adecvate. Aceasta le va permite să-şi dezvolte cunoştinţele şi competenţele în vederea participării active la toate aspectele vieţii prin integrare şi implicare deplină, prin acces la informare şi servicii de calitate în educaţie, sănătate şi petrecerea timpului liber.

În primul (**I**) capitol este definit domeniul de reglementare a legii, sînt definite principalele noțiuni din domeniul de tineret, stabilite principiile de activitate și prezentați principalii subiecți (actori) ai politicii de tineret în Republica Moldova. Conform prevederilor Legii în vigoare cu privire la tineret, tinerii sînt considerați persoanele aflate în segmentul de vîrsta 16-30 de ani. Prin prezentul proiect de lege, se prevede că noțiunea de tînăr cuprinde persoanele din segmentul de vîrstă 14-35 de ani. În ceea ce priveşte micşorarea vîrstei de la 16 la 14 ani se explică prin mai multe aspecte. În primul rînd, la o bună parte din activităţile de tineret, ce sunt organizate, în special, în mediul rural, participă persoanele aflate în segmentul de vîrstă 14-18 ani sau chiar mai tinere. Această situaţie se poate explica prin faptul că o bună parte din tineri au părăsit localitatea, motivul constituindu-l plecarea la studii/muncă în altă localitate sau peste hotarele ţării. De asemenea, persoanele aflate la vîrsta de 14 ani sînt pregătite psihologic şi moral pentru a fi implicate în activitățile de educație non-formală, avînd o capacitate sporită de a asimila un volum mare de informaţie (prin comparaţie poate fi analizată curricula şcolară). Implicarea tinerilor în acţiuni extracurriculare şi de educaţie non-formală contribuie la dezvoltarea lor personală.

De asemenea, în cadrul acestui capitol sînt explicate (definite) principalele noţiuni din domeniul de tineret, cele mai noi fiind: educaţie non-formală, activitate de tineret; organizaţie de tineret, lucru și lucrător de tineret etc.

Referitor la principiile stipulate, atragem atenţia asupra a 3 principii: principiul comanagementului (parității) care presupune reprezentarea egală a autorităţilor publice centrale şi locale şi asociaţiilor de tineret în procesul de elaborare, implementare şi evaluare a politicilor de tineret; principiulsubsidiarității, ce presupune cădeciziile care vizează tinerii sînt luate la cel mai apropiat nivel decizional, precum și verificarea continuă a necesităților tinerilor la nivel național și local; principiul cooperării intersectorialecarese referă lacoordonarea între instituții și organizațiile de tineret ce activează în domeniu, comunică, se informează și cooperează între acestea etc. În compartimentul ,,sfera de aplicare” snt enumeraţi principalii actori ai politicii de tineret atît din sectorul guvernamental, cît şi din cel neguvernamental.

Capitolul **II** ,,Domeniile de intervenție ale statului pentru susținerea tinerilor” vizează un set de măsuri pe care statul trebuie să le ofere tinerilor în diferite sfere de activitate. Totodată, presupune implicarea mai multor autorități publice în realizarea dimensiunii intersectoriale a politicilor de tineret. Așadar, reglementările generale prezentate în capitolul II presupun asumarea de către stat a unor angajamente pe termen mediu și lung. Acestea se referă la dezvoltarea oportunităților economice pentru tineri, oferirea facilităţilor tinerilor care activează în mediul rural, dezvoltarea multilaterală a tinerilor, promovarea modului sănătos de viață, crearea mecanismelor de promovare şi susţinere a activităţii de voluntariat, precum și susținerea tinerilor și familiilor tinere prin diferite programe și măsuri cu caracter social.

Respectiv, liniile directorii stabilite în conformitate cu necesitățile actuale ale tinerilor prevăd stimularea inițiativelor antreprenoriale ale tinerilor, facilitarea angajării tinerilor în cîmpul muncii, valorificarea aptitudinilor și dezvoltarea competențelor profesionale ale tinerilor, crearea unui mediu adecvat pentru dezvoltarea fizică și promovarea modului sănătos de viață, oferirea unor servicii de calitate tinerilor, adoptarea unor măsuri specific de asigurare a tinerilor şi a familiilor tinere cu lucuinţe precum şi alte garanţii sociale.

Capitolul **III** se referă la instituțiile responsabile de politicile de tineret și competențele acestora. Pentru autoritatea publică centrală sînt prevăzute principalele competenţe şi responsabilităţi, şi anume: elaborarea şi dezvoltarea cadrului normativ, asigurarea financiară a principalelor documente de politici, colaborarea şi consultarea organizaţiilor de tineret şi altor instituţii publice responsabile de politica de tineret, stimularea şi îmbunătăţirea colaborării internaţionale cu organizaţiile şi instituţiile ce oferă proiecte şi dezvoltă programe pentru tineret. În ceea ce priveşte responsabilitatea autorităţilor publice locale în politica de tineret, principalele direcţii prioritate se referă la susţinerea organizaţiilor de tineret, Centrelor de Tineret, Consiliilor de Tineret etc. De asemenea, proiectul legislativ recomandă autorităţilor publice locale să implice tinerii şi organizaţiile de tineret în procesul consultativ şi decizional, în vederea elaborării, implementării şi evaluării politicilor din domeniul de tineret, la nivel local, prin intermediul unei structuri reprezentative de tineret.

Una dintre cele mai importante instituții în promovarea politicilor de tineret este Centrul de Tineret - o organizaţie necomercială sau instituţie publică, ce reprezintă un serviciu sau un complex de servicii comunitare adresate tuturor categoriilor de tineri.

În ceea ce privește organizarea și funcționalitatea Centrului de resurse pentru tineri, urmează ca acesta să activeze în baza unui Regulament-cadru, cu respectarea standardelor de calitate pentru serviciile prestate, aprobate de Guvern. Actualmente, toate Centrele de resurse pentru tineri își coordonează activitatea în baza unor regulamente aprobate de autoritățile administrației publice locale şi finanţate de la bugetul de stat, mai exact de la bugetele locale, și din mijloace extrabugetare. Astfel, pentru susţinerea Centrelor pentru Tineret (29 de centre conform datelor pentru anul 2015) din cadrul unităţilor adminstrativ-teritoriale, au fost preconizate, pentru anul 2015, din bugetul de stat cheltuieli în sumă de 11 369,3 mii lei. Notăm faptul că o parte din mijloacele financiare alocate centrelor pentru tineret sînt destinate organizării și desfășurării activităților de tineret, iar pentru fiecare an se preconizează creşterea numărului acestora ce vor fi susţinute financiar din bugetul de stat.

Pentru promovarea politicii de tineret, atît la nivel central, cît și local, este nevoie de formarea și perfecționarea continuă a resurselor umane care vor lucra nemijlocit cu tinerii, organizînd diferite acțiuni de/pentru tineret și elaborînd politici de tineret eficiente. În acest sens, în proiectul de lege sînt stipulate cerințele generale față de specialiștii de tineret din cadrul APL, în contextul în care, universităţile din Republica Moldova nu formează asemenea specialiști deocamdată.

La nivel central se propune crearea de noi structuri de tineret care vor asigura implementarea politicilor de tineret. Așadar, una dintre instituțiile care va fi creată este Centrul Național pentru Programe și Analiză în domeniului Tineretului, care va avea următoarele responsabilități: implementarea politicilor și programelor de tineret elaborate de Ministerul Tineretului și Sportului; facilitarea comunicării cu beneficiarii programelor și proiectelor de tineret, precum și monitorizarea activității acestora; oferirea serviciilor de instruire și formare profesională a lucrătorilor și specialiștilor de tineret etc.

Crearea Centrului Național pentru Programe și Analiză în domeniului Tineretului este prevăzută în Strategia sectorială de cheltuieli pentru sectorul tineretului şi sportului pentru perioada anilor 2016-2018. Această instituție va funcționa în baza unui regulament, aprobat de Guvern, și va fi în subordinea Ministerului Tineretului și Sportului.

În scopul asigurării funcționării Centrelor de Tineret, precum și altor instituții care prestează servicii pentru tineri, este necesară crearea Agenției de Acreditare și Asigurare a Calității Serviciilor pentru Tineri. Aceasta va fi în suboridinea Ministerului Tineretului şi Sportului şi va funcţiona în baza unui regulament aprobat prin Hotărîre de Guvern, principalele responsabilităţi fiind: dezvoltarea standartelor de calitate și crearea unui sistem național de asigurare a calității serviciilor de tineret, acreditarea și eliberarea certificatelor de calitate structurilor care prestează servicii de tineret la nivel național și local, monitorizarea activităţii structurilor care prestează servicii de tineret.

Crearea Agenției de Acreditare și Asigurare a Calității Serviciilor pentru Tineri este prevăzută în Strategia sectorială de cheltuieli pentru sectorul tineretului şi sportului pentru perioada anilor 2016-2018, precum și în Strategia națională de dezvoltarea a sectorului de tineret pentru anii 2020, aprobată prin HG nr.1006 din 10.12.2014, la obiectivul nr. 2, acțiunea nr. 60.

Crearea acestor două instituţii este destul de importantă pentru iniţierea şi modoficarea legislaţiei în domeniul tineretului, propunerea, evaluarea şi implemenatarea programelor şi proiectelor din domeniul de tineret, totodată acestea vor asigura şi facilita comunicarea dintre Autorităţile publice centrale, locale şi toţi actorii implicaţi şi interesaţi de demeniul de tineret.

În Capitolul **IV** sînt reflectate principalele forme de participare și asociere ale tinerilor și cele mai importante structuri neguvernamentale de tineret. În conformitate cu prevederile din statutul său, organizațiile de tineret vor avea dreptul să colaboreze cu autorităţile administraţiei publice prin implicarea lor în procesul de elaborare, implementare, monitorizare şi evaluare a politicilor de tineret; să promoveze şi să sprijine interesele comune ale tinerilor prin desfăşurarea de programe şi activităţi la nivel local, naţional şi internaţional etc.

La acest capitol este inclus și Consiliul de Tineret care este o formă de asociere neformală şi reprezentare a tinerilor la nivel local, creat la iniţiativa tinerilor din comunitate. În ceea ce privește organizarea și funcționalitatea consiliul de tineret, acesta va activa în baza unui Regulament-cadru care va fi aprobat de Guvern. Practic toate raioanele au experiență în crearea consiliilor locale ale tinerilor, iar pentru definitivarea structurii funcționaleși în contextul în care consiliile necesită ar avea o voce comună în relațiile cu autoritățile administrației publice, a început procesul de creare a consiliilor raionale/regionale ale tinerilor.

Totodată în Capitolul IV sînt recunoscute și alte structuri neformale de tineret, cum ar fi grupuri de iniţiativă, senate studenţeşti, organizaţii de tineret ale partidelor politice etc.

În urma expertizei efectuate în anul 2009 de către misiunea Consiliului Europei, a fost prezentat Raportul “Politica de tineret în Republica Moldova”. La compartimentul Organizații de tineret, precum și participarea ONG-urilor la design-ul politicii de tineret, una din recomandările de bază se referă la ,,acordarea ONG-urilor unei mai mari încrederi din partea instituțiilor statului, prin antrenarea în training-uri privind instrumentele de cooperare cu statul, cum sa-și promoveze agendele și cum să contribuie la realizarea agendei naționale de tineret”.

Capitolul **V** prevede introducerea a două elemente importante ce țin de modul de funcționare, precum și de realizarea activităților de tineret în conformitate cu noile abordări la nivel european, și anume: lucrul de tineret și lucrătorul de tineret. Aceste două elemente cheie a politicilor de tineret sînt interdependente și necesită a fi dezvoltate în măsura în care calitatea lucrului de tineret va fi direct proporțională cu pregătirea profesională a lucrătorului de tineret. De aceea, în cadrul acestui capitol sînt prezentate anumite reglementări generale asupra lucrului de tineret și lucrătorului de tineret, precum și responsabilitățile statului în recunoașterea, formarea continuă și dezvoltarea acestor concepte.

Un element nou pe care îl introduce acest proiect de lege la Capitolul **VI**, spre deosebire de Legea cu privire la tineret nr.279-XIV din 11.02.1999, este ,,Educaţia non-formală și informală cu participarea tinerilor”. Activităţile de educaţie non-formală sînt desfăşurate de către asociaţiile obşteşti de tineret, centrele pentru tineret, consiliile locale de tineretşi alte persoane juridice şi fizice. Astfel, în cadrul art. 21 sînt prevăzute principalele măsuri care necesită a fi realizate în comun cu Ministerul Educației în baza prevederilor Codului Educației, avînd ca scop final certificarea competențelor dobîndite în cadrul activităților de educație nonformală.

Ultimul Capitol **(VII)** din cadrul proiectului de lege prevede aplicarea treptată a angajamentelor asumate în capitolele anterioare, în funcţie de disponibilitățile financiare din sectorul bugetar, precum și de procesul de elaborare a unor acte normative cu caracter intersectorial.

Pentru elaborarea acestui proiect de lege, Ministerul Tineretului şi Sportului a creat un grup de lucru cu caracter intersectorial, care a recepționat o serie de propuneri pentru perfecţionarea proiectului de act normativ. Din acest grup de lucru fac parte reprezentanți ai Ministerului Tineretului și Sportului și ai altor autorități ale administrației publice centrale, reprezentați ai organizațiilor neguvernamentale și instituțiilor de tineret, precum și reprezentanți ai organizațiilor internaționale interesate în sectorul de tineret.

În acest context, precizăm faptul că această noua lege a tineretului este în concordanță cu practica europeană existentă în domeniul politicilor de tineret (Consiliul Europei și Uniunea Europeană). Așadar, s-a analizat experiența pozitivă a cadrului legislativ existent în domeniul de tineret, nu numai a țărilor membre UE (expl. România, Lituania, Estonia etc.), dar și a celor din spațiul CSI (Belarus, Federația Rusă). În urma monitorizării, pe parcursul anului 2008, a politicilor de tineret din Republica Moldova de către Consiliul Europei au fost formulate o serie de recomadări în cadrul Raportului “Politica de tineret în Republica Moldova”, pe care grupul de lucru responsabil de coordonarea procesului de elaborare a legii cu privire la tineret le-a luat în considerare.

Totodată, este de menționat faptul că elaborarea unui nou proiect de lege a tineretului este prevăzută la acțiunea nr.1, anexa nr.2, din cadrul Strategiei naţionale de dezvoltare a sectorului de tineret 2020 şi a Planului de acţiuni privind implementarea acesteia, aprobată prin Hotărîrea Guvernului nr.1006 din 10.12.2014.

Astfel, noua lege cu privire la tineret este o expectanţă a tinerilor, a celor mai importanți actori din domeniul de tineret, ce reprezintă societatea civilă și autoritățile publice. Noua lege este în conformitate cu actele și recomandările internaționale privind domeniul de tineret, avînd misiunea de a contribui calitativ la dezvoltarea politicilor de şi pentru tineret în Republica Moldova.